Терамен је био централна личност током 4 велике епизоде атинске историје. Појавио се први пут током 411. п. н. е. као један од вођа олигархијског преврата. Није се слагао са осталим вођама олигархијског преврата, па је уску олигархију заменио широм умереном олигархијом. Након тога неколико година је служио као генерал, али током 407. п. н. е. није био поново изабран. Током битке код Аргинуских острва био је тријерарх и тада је требало да спаси атинску војску, чији су бродови потопљени. Олуја га је спречила да спаси атинску војску, а тај инцидент у коме је страдало 5.000 Атињана изазвао је велики бес у Атини. У процесу, који је уследио Терамен се одбранио, а шест других генерала је осуђено на смрт. Након пораза у бици код Егоспотама Тераман је са Спартом утаначио услове, под којима би се Атина предала. Након тога постао је члан олигархијске власти, познате као Тридесет тирана. Убрзо након тога Терамен је дошао у сукоб са екстремним члановима владе. Протестовао је због режима терора, које је та власт завела, па су га због тога оптужили пред олигархијском скупштином. Пошто скупштина није хтела да га осуди погубили су га без суђења.